Nepravidelné Užívanie Sertralinu Môže Spôsobiť Nežiadúce Účinky ako Úzkosti a Tachykardiu
Moze nepravidelne užívanie sertralinu spôsobiť nežiadúce účinky? Resp opätovne pravidelne užívanie znova navodia tie zle stavy? Už mesiac mi je zle na žalúdok netravi mi, mám úzkosti, tachykardiu. Je to možné že som znova nasadila pravidelne sertralin a mám zase tieto stavy?
Dobrý deň,
ďakujeme za Vašu otázku.
Liek Sertralin sa používa na liečbu depresie a stavov úzkosti. Nástup terapeutického účinku tohto lieku je zvyčajne možné pozorovať do 7 dní. Avšak bežne sa plný terapeutický účinok prejaví až po dlhšom čase. Liečba týmto liekom sa nesmie ukončiť náhle, je potrebné ju postupne ukončovať aspoň v priebehu 1 alebo 2 týždňov. Ak liečbu ukončíte náhle, môže to u vás vyvolať vedľajšie účinky, ako sú závrat, znížená citlivosť na dotyk, poruchy spánku, nepokoj alebo úzkosť, bolesť hlavy, nutkanie na vracanie, vracanie a tras. Taktiež, samovoľné nasádzanie a vysádzanie tohto lieku sa neodporúča aj z dôvodu výskytu vedľajších účinkov.
Žalúdočná nevoľnosť, úzkosť či búšenie srdca boli hlásené ako časté vedľajšie účinky tohto lieku. Vedľajšie účinky liekov sa najčastejšie objavujú na začiatku liečby, ale môžu sa vyskytnúť aj kedykoľvek počas liečby. Preto je potrebné o danej skutočnosti informovať predpisujúceho lekára, ktorý vylúči iné možné príčiny Vašich ťažkostí a rozhodne o ďalšom liečebnom postupe.
Prajem všetko dobré.
S pozdravom
Mgr. Emma Halás Haluščíková